8 ሓምለ 2019 ምንጪ ስእሊ, FITSUM AREGA ዓሚ ልክዕ ከምዛ ዕለት ቀዳማይ ምኒስተር ኢትዮጵያ ዶክተር ኣቢይ ኣሕመድ፡ ንዕስራ ዓመት ዝሰረተ ዶባት ጽልኢ ብፍቕሪ ኣፍሪሱ ንኣስመራ ኣትዩ። ሰላም ዝናፈቐ ህዝቢ ኤርትራ ከኣ ከካብ ቤቱ ግልብጥ ኢሉ ወጺኡ ኣብ ጎደናታት ኣስመራ ተሰሪዑ ንጋሽኡ ተቐቢሉዎ። ኣዴታት ቆጽሊ ስየ ሒዘን፡ " ሰማዒትየ ማርያም ሰማዒትየ፡ ረዳኢትየ ማርያም ረዳኢትየ!" እናበላ ንዓመታት ዘጻለቶኦ ሰላም ስለዝተጋህደን ብሓጎስ ዓሊለን። መንእሰያት ብዘይ ስክፍታ ከካብ ቤቶም ወጺኦም ኣብ ጎደናታት ሃገሮም ዘሊሎም ቆጽሊ ሰላም ሒዙ ንዝመጽአ ጋሸኦም ከኣ እንቋዕ ደሓን መጻእካ ኢሎሙዎ። ኣብቲ ዕለት ኣብ ኣስመራ ዝወዓለት ኣብ ዓባይ ብሪጣንያ ዝምቕማጣ ስም ክትዕቅብ ዝመረጸት ኣደ፡ " እታ ሰላም ዘበሰረት ዕለት ዳርጋ ምንኣስ ናጽነት እያ" ብምባል ኣብ ኣዴታት ዝረኣየቶ ክቱር ሓጎስ ካብ ዓይና ከምዘይክወል ትዛረብ። " ብደም ዝተፈረመ ኪዳን ስለዘሎና ዝምድናና ብዝኾነ ይኹን ነገር ኣይትንከፍን እዩ" ብምባል ኣብ ሓድሕዶም ዘይንቕነቕ ፍቕሪ ከምዘለዎም ንህዝቢ ዝነግሩ ዝነበሩ ሰበስልጣናት ህወሓትን ህዝባዊ ግንባርን ኣብ ግንቦት 1998 ብዶባት ተሰሓሒቦም ንኽልተ ዓመት ኣብ ዲቕ ዝበለ ኩናት ስለዝኣተው ብኽልቲኡ ወገን ኣስታት 100ሽሕ ህይወት ከምዝሃለቐ ጸብጻባት ኣረዲኦም እዮም። ስእላዊ መግለጺ ኣቀባብላ ቀዳማይ ሚኒስተር ኣብይ ኣሕመድ ኣብ ኤርትራ ቢቢሲ ምስ ሚኒስተር ዜና ኤርትራ ኣቶ የማነ ገብረመስቀል "ይኣክል" ኣንጻር መንግስቲ ኤርትራ ዘቕንዐ ዓለማዊ ጎስጓስ እቲ "ዘይንቕነቕ" ዝበሃል ዝነበረ ዝምድናን እቲ ኣይኣርግን እዩ ዝበሃል ዝነበረ ፍቕርን ተወዲኡ፡ እቲ ፍቕሪ ብጽልኢ ተተኪኡ " ስረይ ስረኻ!" እናተበሃሃሉ ን20 ዓመት ዕድልን መጻእን ሓድሕዶም ኣብ ዘባኸነ ህልኽ ተጸሚዶም ጸኒሖም። ድሕሪ እቲ ኩናት ክልቲኦም ወገናት ፈትዮም ረድዮም፡ 'ቤት ፍርዲ ዝሃበና ብይን ብዘይ ዝኾነ ይኹን ይግባይ ክንቅበል ኢና' ኢሎም ዝመረጹዎ ኮሚሽን ዝሃቦም ፍርዲ ንመንግስቲ ኢትዮጵያ ስለዘየርበሐ፡ ዝተፈላለየ ምኽንያት ብምቕራብ ንልዕሊ 18 ዓመታት ኣይ ኣብ ሰላም - ኣይ ኣብ ኩናት ጸኒሖም። ኤርትራ እቲ ን18 ኣዋርሕ ዝኣወጀቶ ሃገራዊ ኣገልግሎታ ብሰንኪ ኩናትን ድሕሪ ኩናት ዝሰዓበ ኣይ ሰላም ኣይ ኩናት ሃዋህውን ናብ ዘይተወሰነ ግዜ ምስመጠጠቶ ግዜ ዝነውሖምን ብምሕደራ እቲ መንግስቲ ዝተማረሩ መንእሰያትን ብጃምላ ናብ ስደት ፈሊሶም። ኣብ ኢትዮጵያ ድማ ብምሕደራ ፈደራሊዝም ተወጊንናን ተገሊልናን ዝብሉ መንእሰያታ ህዝባዊ ናዕቢ ኣዊጆም ንመንግስቲ በዲሆሙዎ። ክልተ ግዜ እዋን እቶ እቶ ተኣዊጁ፤ ምሕደራ ኣብ ስግኣት ምስ ወደቐ፡ ኢህወዴግ ብገዛእ ፈቓዱ ስልጣን ንዝሓደገ ቀዳማይ ምኒስተር ሃይለማርያም ደሳለኝ ንምትካእ ምርጫ ኣካይዱ ዶክተር ኣቢይ ናብ ስልጣን መጺኡ። ግዜ ከይበልዐ ከኣ ነቲ ህወሓት ንኣስታት 18 ዓመታት ተሓሲሙዎ ዝጸንሐ ብይን ኮሚሽን ዶባት ኢትዮ ኤርትራ ብዘይ ዝኾነ ይኹን ቅድመ ኩነት ከምዝቕበሎ ብምግላጽ፡ ዕርቀ ሰላም ኢትዮ ኤርትራ ክግመት ብዘይክእል ፍጥነት ኣቀላጢፉዎ። ምንጪ ስእሊ, FITSUM AREGA ኣይደንጎየን ከኣ ዓሚ ልክዕ ከምዛ ዕለት ኣብ ሰማያት ኤርትራ ሰላም ኣዊጁ ምስ መጋይሽቱ ኣስመራ ኣትዩ። ፕረዚደንት ኢሳይያስ ኣብ ናይ ድራር እንግዶት ኣብ ዘስመዖ መደረ፡ " ህዝቢ ከካብ ቤቱ ብፍኑው ሆ ኡሉ ምውጽኡ፡ መርኣያ እቲ ንሰላም ዘለዎ ናፍቖትን ፍቕርን እዩ" ክብል ገሊጹዎ። ዶክተር ኣቢይ "ድሕሪ ደጊም ዝነብዓ ኣዴታት ኤርትራን ኢትዮጵያን ኣይክህልዋን እየን። ኩላትና ብፍቕሪ ተሓባቢርና ተኸባቢርና ኣብ ጎደና ምዕባለ ክንስጉም ኢና" ኢሉ። ፕረዚደንት ኢሳይያስ እውን "ንኹሉ ዝገጥመና ብደሆን ዕድልን ብሓባር ክንከዶ ኢና - ግዲ የብልካን ቅሰን" ብምባል ደጊፉዎ። ብድሕሪኡ'ኸ?
